Jakob Fuglsang havde meldt ud, at han ville gå efter en etapesejr, hvis han fik muligheden i årets Vuelta a España. Den mulighed kom i dag, og det udnyttede han til fulde.

Han gik nemlig i udbrud fra morgenstunden, og på den sidste hårde stigning på 16. etape kørte danskeren fra de andre udbrydere og kørte alene i mål.

Det var ellers en stor gruppe, som lå samlet, men efter flot forarbejde af holdkammeraten Luis Leon Sanchez, så angreb danskeren.

Blå Bog - Jakob Fuglsang * Navn: Jakob Fuglsang. * Født: 22. marts 1985 (34 år). * Højde: 182 centimeter. * Karriere: 2004: Midtjysk Mountainbike klub. 2005: Team Heijdens-Ten Tusscher. 2006-2008: Team Designa Køkken/Team Cannondale - Vredestein. 2009-2010: Team Saxo Bank. 2011-2012: Leopard Trek. 2013-: Astana. * Udvalgte meritter: Vinder 16. etape i Vuelta a España (2019) Samlet sejr i Criterium du Dauphiné (2017 og 2019). Vinder af Liège-Bastogne-Liège (2019). Etapesejr i Tirreno-Adriatico (2019). Nummer to i Strade Bianche (2019). Samlet sejr i Andalusien Rundt (2019). Etapesejr i Romandiet Rundt (2018). To etapesejre i Criterium du Dauphiné (2017). Sølv ved OL i Rio i mændenes linjeløb (2016). Samlet nummer fire i Criterium du Dauphiné (2013). Samlet vinder af Tour of Luxembourg (2012). Samlet vinder af Østrig Rundt (2012). Samlet nummer tre i Schweiz Rundt (2010). Samlet vinder af Post Danmark Rundt (2008, 2009 og 2010). Samlet vinder af Slovenien Rundt (2009). Guld ved U23-VM i mountainbike (2007). /ritzau/

Med det store resultat tager danskeren også et hop ind i top 15 i klassementet.

Det er den første etapesejr nogensinde til danskeren i en Grand Tour.

- Det føles fantastisk. Det var et af mine mål, da jeg kom her, men derfor er det jo ikke ensbetydende med, at man indfrier det. Det gjorde jeg så. Det er fantastisk, siger Jakob Fuglsang i det officielle vinderinterview.

Det afgørende moment var, da Team Ineos' Teo Geoghegan Hart var ved at komme tilbage, men så øgede Fuglsang atter tempoet.

- Jeg lod Teo komme tættere og tættere på, og da han så var tættest på, så accelererede jeg igen, og det var nok til, at jeg kunne komme alene afsted, siger danskeren.

I den samlede stilling formåede Primoz Roglic at forsvare sin førertrøje, da han kom i mål med sine nærmeste konkurrenter.